Diari Oficial de la Generalitat Valenciana


Sumari del DOGV 3092, del 03-10-1997 (1997/10428)

ACORD de 26 de juny de 1997, de la Comissió Territorial d'Urbanisme de València, relatiu a l'homologació del sector APU-1 de les Normes Subsidiàries de Senyera.
----------------------------------------------------------------------------------------------------------------------------------------------------------------

### Dades del document

Número de DOGV
:   3092

Data del DOGV
:   03-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10370


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3288 ACORD de 26 de juny de 1997, de la Comissió Territorial d'Urbanisme de València, relatiu a l'homologació del sector APU-1 de les Normes Subsidiàries de Senyera. [97/A10212]
  
La Comissió Territorial d'Urbanisme de València, en la sessió de 26 de juny de 1997, va adoptar l'acord següent:
  
"Vist l'expedient remés per l'Ajuntament de Senyera, relatiu a l'homologació del sector APU-1 de les Normes Subsidiàries, i de conformitat amb els següents
  
Antecedents de fet
  
Primer
  
L'expedient va ser sotmés a informació pública el 28 d'octubre de 1996 i, després del pertinent període d'informació pública, durant el qual no es van presentar al·legacions, va ser aprovat provisionalment pel Ple de l'Ajuntament en la sessió del dia 8 d'abril de 1997, amb entrada en el Registre de la Comissió Territorial d'Urbanisme de València el dia 6 de maig de 1997.
  
Segon
  
El projecte consta de memòria justificativa, plans d'informació i d'ordenació, i se n'hi han presentat tres còpies.
  
Tercer
  
Senyera té les normes subsidiàries tipus b aprovades definitivament per la Comissió Territorial el 30 de juny de 1993.
  
Quart
  
El 20 de maig de 1997 es van sol·licitar uns informes a la Confederació Hidrogràfica i al Servei de Vies i Obres de la Diputació, i, fins hui, no s'hi ha rebut contestació.
  
Cinqué
  
L'objecte de l'expedient és desenvolupar el sector 1 de sòl apte per a urbanitzar. Es tracta d'un sector d'ús residencial, ubicat en l'extrem nord-oest del nucli urbà entre el llit del riu Albaida i la carretera CV-564. Té una superfície total de 37.000 metres quadrats.
  
Sisé
  
Es planteja una homologació declarativa, no obstant això s'ha de considerar com a complementària ja que, sense modificar les determinacions del planejament vigent, es completen aquestes determinacions a fi de definir una ordenació estructural adaptada a les disposicions de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Les determinacions fonamentals de l'homologació són les que es resumeixen a continuació:
  
· Delimitació del sector: es mantenen els límits fixats per les normes subsidiàries. Els límits del sector són: nord; sòl no urbanitzable; sud, carrer de José Iturbi del sòl urbà; est, carretera de Castelló de la Ribera, CV-564; i oest, llit del riu Albaida.
  
· Xarxa primària: únicament es qualifiquen com a elements de la xarxa primària la carretera CV-564 i el col·lector de la xarxa de sanejament que condueix a la depuradora municipal.
  
· Els instruments de desenvolupament han de complir les condicions següents:
  
Ús global: residencial.
  
Usos compatibles: comercial, oficines, hostaleria, locals d'espectacles públics que no molesten, magatzems i xicotets tallers i indústries que no molesten.
  
Tipologia: aïllada en parcel·la, apariada i en filera.
  
Aprofitament tipus: 0,83 m2/m2.
  
· Condicions de connexió de les unitats d'execució: s'estableixen dues condicions per a les futures unitats d'execució que es delimiten:
  
1. Connexió rodada de la xarxa de sanejament a la carretera o al carrer José Iturbi.
  
2. Comprendran illes de cases completes segons determine el pla parcial.
  
Seté
  
La Comissió Informativa de la Comissió Territorial d'Urbanisme de València, en la sessió de 19 de juny de 1997, va emetre un informe relatiu al projecte que ens ocupa, i es compleix així l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
L'homologació és necessària per al desenvolupament dels sectors de sòl apte per a urbanitzar de normes subsidiàries, de conformitat amb la disposició transitòria segona, punt 2, de la LRAU.
  
L'Ajuntament de Senyera sol·licita únicament l'aprovació definitiva de l'homologació del sector, per la qual cosa correspondrà a la Conselleria d'Obres Públiques, Urbanisme i Transports dictaminar únicament sobre l'homologació i, posteriorment, una vegada homologat el sector, l'Ajuntament podrà aprovar definitivament el pla parcial.
  
Segon
  
Respecte de la delimitació del sector, s'ha d'indicar que no compleix l'article 20 de la LRAU en el seu límit coincident amb el sòl no urbanitzable, ja que no s'ha justificat la presència de cap dels elements especificats en l'apartat 2.A. En aquest supòsit és necessari precisar que el planejament de desenvolupament s'haurà de subjectar en l'esmentat límit a allò que s'ha disposat en el precepte esmentat de la legislació autonòmica.
  
Tercer
  
La delimitació d'unitats d'execució ha de garantir la urbanització en tota la seua amplària dels vials a què limiten, per la qual cosa aquesta serà una de les condicions de connexió que s'ha d'imposar en el seu desenvolupament. En aquest mateix apartat seria convenient que en el planejament de desenvolupament s'establira un ordre seqüencial en el desenvolupament de les unitats d'execució, amb l'objectiu que no queden deslligades entre si i amb el nucli urbà.
  
Quart
  
La Comissió Territorial d'Urbanisme és l'òrgan competent per a emetre un dictamen de resolució sobre l'homologació dels plans urbanístics de municipis menors de 50.000 habitants, de conformitat amb el text de la Instrucció de Planejament 1/1996, sobre l'homologació dels plans urbanístics a la Llei 6/1994, en relació amb l'article 10.A, per remissió de l'article 9.1, ambdós del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot el que s'ha assenyalat fins ara, la Comissió Territorial d'Urbanisme de València, en la sessió del 26 de juny de 1997, acorda aprovar definitivament l'homologació del sector APU-1 de les Normes Subsidiàries de Senyera, si bé en el planejament de desenvolupament s'hauran de tenir en compte els condicionants establits.
  
L'Ajuntament de Senyera ha de notificar el contingut del present acord a tots els particulars interessats en l'expedient de referència.
  
Contra la present resolució, que no posa fi a la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir del dia de la publicació.
  
Tot això sense perjudici que es puga presentar qualsevol altre recurs que s'estime oportú."
  
València, 26 de juny de 1997.- El secretari de la Comissió Territorial d'Urbanisme: José Manuel Palau Navarro.